als_Latn dik_Latn sag_Latn
A po rrezikohet krijimi i ushtrisë së Kosovës?!
Partitë e opozitës kanë më së shumti përgjegjësi morale për mos krijimin e deritashëm të Ushtrisë së Kosovës. Qeveria e Kosovës, në mandatin e kaluar kishte marrë vendim për themelimin e saj, por ajo nuk u votua në Kuvendin e Kosovës. Sado që përfaqësuesit e komunitetit serb, votimin e tyre e ndërlidhnin me zgjatjen e mandatit për vendet e rezervuara në Kuvend, asokohe ekzistonte edhe gatishmëria e tyre për të votuar pro themelimit.
“Ne kërkojmë që në rendin e ditës, para diskutimit për ndryshimet kushtetuese për FAK-un, të jetë vazhdimi edhe për një mandat për vendet e rezervuara”, kishte deklaruar përfaqësuesi i Nenad Rashiq. Mirëpo, një disponim i tillë nuk ishte vërejtur edhe tek partitë opozitare politike. Mosgatishmëria për të votuar atë kohë nga partitë e opozitës, vinte kryesisht për shkak të zgjedhjeve dhe frikës së tyre, se me themelimin e Ushtrisë së Kosovës, vendim të cilin e kishte marrë Thaci në Qeveri, do të kreditohej politikisht PDK-ja. “Ai Kuvend, që nuk voton për krijimin e ushtrisë së shtetit të vet, duhet të shpërbëhet”, kishte deklaruar Thaçi, pasi që Kuvendi nuk i kishte thënë po, shndërrimit të FSK-së në ushtri, transmeton Indeksonline.
Opozita para se të mendoj për fuqizimin e shtetit, nga frika se krijimi i ushtrisë do t’i atribuohej si meritë Thacit dhe do t’i përkthehej atij në rezultat zgjedhor, veproi në dëm të këtij procesi dhe nuk e votoi. Kjo shihej edhe nga analistët, si arsyeja kryesore e hezitimit të opozitës. “Tash nuk ekziston gatishmëria për themelimin e ushtrisë sikurse që ishte më herët dhe po rrezikojmë të zvarritet edhe shumë gjatë. Projekti për themelimin e ushtrisë është me shumë të panjohura përpara dhe strukturat drejtuese të FSK-së, po i frikësohen dështimit”, thotë në kushte anonimiteti, njëri prej personave kryesor në FSK, që ishte pjesë e këtij procesi.
Sipas tij, ushtria e parë e Kosovës, parashihte të kishte pesë mijë pjesëtarë aktivë dhe tre mijë rezervë, pra në tërësi 8 mijë pjesëtarë. Ajo do ishte e ndarë në forcat tokësore dhe ato operacionale. Ndërsa, menaxhmenti i saj do të përfshinte Ministrinë e Mbrojtjes, Shefin e Mbrojtjes, Shtabin e Përgjithshëm, i cili do të kishte edhe katër njësi pranshtabore. Pjesë e kësaj linje do të ishte edhe Komanda Operacionale, Garda Kombëtare, Komanda Logjistike dhe Komanda e Doktrinës dhe Stërvitjes.
Ditë më parë, përkrahje këtij procesi i dha edhe ministrja shqiptare e mbrojtjes, Mimi Kodheli, e cila tha se mbështetja e Shqipërisë për anëtarësimin e Kosovës në NATO do të jetë e gjithanshme. “Mendoj se Kosova është gati të ketë forcën e saj të armatosur, nëse të gjithë faktorët politikë të Prishtinës e mbështesin dhe e dëshirojnë këtë gjë. Ne do të jemi për ju këshilltarët, trajnuesit dhe udhërrëfyesit më të mirë në këtë rrugë”, i tha Kodheli, homologut të saj kosovar, gjatë nënshkrimit të Planit të Bashkëpunimit në Fushën e Mbrojtjes për vitin 2015.
als_Latn als_Latn als_Latn als_Latn als_Latn als_Latn